ชัดแล้ว “สุริยะ-สมศักดิ์” หนีพปชร. โดดซบเพื่อไทย
“สุริยะ-สมศักดิ์” โบกมือลาพลังประชารัฐ และเตรียมเปิดตัวอย่างเป็นทางการ 17 มี.ค.นี้ร่วมงานกับเพื่อไทย 
ไม่กั๊กแล้ว “สุริยะ-สมศักดิ์” เตรียมเปิดตัวซบเพื่อไทย 17 มี.ค.นี้
14 มี.ค. 2566

เมื่อวันที่ 14 มี.ค. 66   นายสรวุฒิ เนื่องจำนงค์ ส.ส.ชลบุรี พรรคพลังประชารัฐและหัวหน้าภาคตะวันออก ได้เปิดเผยว่า ตนได้ตัดสินใจลาออกจากสมาชิกพรรคพลังประชารัฐแล้ว เพื่อจะไปสมัครเป็นสมาชิกพรรคเพื่อไทย โดยยังไม่ได้มีการพูดคุยกับ พล.อ.ประวิตร วงษ์สุวรรณ รองนายกรัฐมนตรี ในฐานะหัวหน้าพรรคพลังประชารัฐ แต่ถ้ามีโอกาสจะเข้าไปกราบลา และต้องขอขอบคุณ พล.อ.ประวิตร ที่สนับสนุนและให้โอกาสในการทำงาน รวมถึง นายวิรัช รัตนเศรษฐ รองหัวหน้าพรรคพลังประชารัฐ ที่ไม่ได้เข้าไปกราบลา แต่จิตใจยังผูกพัน และระลึกถึงสิ่งดี ๆ ส่วนในพื้นที่ จ.ชลบุรี ตนลาออกเพียงคนเดียว ไม่ได้ชักชวนใครไปด้วย สำหรับตำแหน่งหัวหน้าภาคตะวันออกน่าจะมอบหมายให้คนที่ยังอยู่ ร.อ.จองชัย วงศ์ทรายทอง ส.ส.ชลบุรี
ผู้สื่อข่าวรายงานว่า การลาออกของนายสรวุฒิ เป็นการลาออกพร้อมกันของกลุ่มสามมิตรที่ยังเหลืออยู่ 3 คน คือ นายสุริยะ จึงรุ่งเรืองกิจ  นายสมศักดิ์ เทพสุทิน  และนายสรวุฒิ และจะไปเปิดตัวกับพรรคเพื่อไทย ในวันที่ 17 มี.ค.นี้ และจะเปิดเวทีปราศรัยใหญ่ที่ จ.ชลบุรี ในวันที่ 18 มี.ค. 66 และจะเปิดตัวผู้สมัคร ส.ส.ชลบุรี ครบทั้ง 10 เขต ประกอบด้วย เขต 1 น.ส.สุภีพันธุ์ หอมหวล ส.จ.เขตอำเภอเมือง กลุ่มเรารักชลบุรี เขต 2 นายฉัตรชัย อั้งลิ้ม อดีตนายกเทศมนตรีเทศบาลเมืองบ้านสวน อ.เมือง จ.ชลบุรี เขต 3 นายมานิตย์ ภาวสุทธิ์ อดีตส.ส.ชลบุรี เขต 4 นายอนันต์ ปรีดาสุทธิจิตต์ ส.จ.ชลบุรี
เขต 5 นายสรวุฒิ เนื่องจำนงค์ ส.ส.ชลบุรี เขต 6 นางสุกุมล คุณปลื้ม อดีต รมว.วัฒนธรรม ในสมัครรัฐบาล น.ส.ยิ่งลักษณ์ ชินวัตร อดีตนายกฯ เขต 7 นายสงกรานต์ ภาชนะ ส.จ.ชลบุรี เขต 8 นายแมน อินทร์พิทักษ์ ส.จ.ชลบุรี เขต 9 นายเชาวลิต แสงอุทัย อดีตผู้ว่าฯ กำแพงเพชร เขต 10 นายพนธกร ใคร่ครวญ อดีตรองนายกเทศมนตรีเมืองสัตหีบ นอกจากนี้ ในวันที่ 19 มี.ค. 66 จะมีการปราศรัยใหญ่ที่ จ.ระยอง
แหล่งข่าวรายงานว่า ความชัดเจนทางการเมืองของนายสุริยะมีกำหนดการเข้ากระทรวงอุตสาหกรรม เพื่ออำลาข้าราชการและเจ้าหน้าที่ภายในกระทรวงเป็นการภายในในช่วงเช้าวันที่ 17 มี.ค.66 ทั้งนี้ คาดว่านายสุริยะจะยื่นหนังสือลาออกจากตำแหน่งรัฐมนตรีในวันดังกล่าวด้วย ก่อนที่จะไปเปิดตัวสมัครสมาชิกกับพรรคเพื่อไทย ในวันเดียวกัน